ธปท.ขอลุยไฟหุ้น-อิเมอร์จิ้งบอนด์
ชงแนวทางการลงทุนให้บอร์ด ดิ้นหาทางลดขาดทุนหมักหมม
30 ก.ค. 2555

ชงแนวทางการลงทุนให้บอร์ด ดิ้นหาทางลดขาดทุนหมักหมม
ธปท.เสนอปรับเกณฑ์การลงทุนเน้นหุ้น-พันธบัตรของประเทศเศรษฐกิจเกิดใหม่ เพื่อหาผลตอบแทนเพิ่ม ลดขาดทุนสะสม
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ขณะนี้ทีมศึกษาแนวทางแก้ปัญหาทุนติดลบและขาดทุนสะสมของ ธปท. กำลังเตรียมเสนอแผนล้างขาดทุนด้วยการหาผลตอบแทนจากสินทรัพย์เพิ่ม โดยการลงทุนในหุ้นและพันธบัตรก็เป็นทางหนึ่งที่มีการพิจารณาอยู่ 
นางผ่องเพ็ญ กล่าวว่า การลงทุนในหุ้นไม่ใช่เรื่องเสี่ยงเกินไป ถ้าลงทุนในหุ้นตัวที่มีความมั่นคงและอยู่ในประเทศที่มีความน่าเชื่อถือ เพราะเป็นการลงทุนในระยะยาวให้ผลตอบแทนดีกว่าการลงทุนในตราสารหนี้ของประเทศที่มั่นคงมาก แต่ผลตอบแทนต่ำมากหรือติดลบ
“ทีมงานจะลองเสนอแนวทางลดขาดทุนหลักๆ 2 เรื่อง ให้แก่คณะทำงานที่มีนายคณิศ แสงสุพรรณ กรรมการ ธปท. พิจารณาเพื่อแก้ปัญหาทุนติดลบอีกครั้ง” นางผ่องเพ็ญ กล่าว 
แนวทางที่จะเสนอเรื่องแรกคือ การไปดูกฎหมายการนำสินทรัพย์ไปลงทุนให้เหมาะสมกับสถานการณ์เศรษฐกิจในปัจจุบัน และให้มีความคล่องตัวมากขึ้น จากปัจจุบันที่คณะกรรมการ ธปท.ควบคุมเรตติ้งหรืออันดับความน่าเชื่อถือของตราสารหนี้ประเทศที่จะเข้าลงทุน แต่ปัญหาคือ ประเทศที่มีอันดับความน่าเชื่อถือดีตามที่กำหนด ให้ผลตอบแทนตราสารหนี้ที่ถือติดลบ 
“เราอยากเสนอให้ปรับแนวทางการลงทุนใหม่ เปิดให้สามารถเข้าถือลงทุนในพันธบัตรของกลุ่มประเทศเศรษฐกิจเกิดใหม่ที่มีพื้นฐานเศรษฐกิจที่เข้มแข็ง อยู่ในระดับความน่าเชื่อที่กำหนด ซึ่งให้ผลตอบแทนการลงทุนที่ดี ถ้าเห็นชอบบอร์ดมีอำนาจอนุมัติได้เลย” นางผ่องเพ็ญ กล่าว
แนวทางที่สองคือ การเปิดให้นำสินทรัพย์ไปลงทุนในหุ้นที่เป็นบริษัทที่มีความน่าเชื่อถือและมีการจัดอันดับที่ดีตามอันดับที่กำหนดได้ ซึ่งต้องเป็นหุ้นที่อยู่ในประเทศที่มีการปฏิบัติที่ดี ซึ่งหุ้นเหล่านี้มีโอกาสให้ผลตอบแทนที่ดี แต่ความเสี่ยงไม่สูง หากมีการถือลงทุนยาว 
“ปกติเรามักคิดว่าลงทุนหุ้นเสี่ยง แต่ผลที่เราศึกษาพบว่าถ้าลงทุนยาวผลตอบแทนจะดีกว่าลงทุนในพันธบัตรที่มั่นคงมาก ขณะที่ความเสี่ยงก็ไม่สูงเหมือนลงทุนระยะสั้น อย่างไรก็ตามหากบอร์ดเห็นชอบตามแนวทางนี้ คงต้องมีการแก้ไขกฎหมายก่อนจึงจะทำได้” ผู้ช่วยผู้ว่าการ ธปท.กล่าว
นางผ่องเพ็ญ กล่าวว่า สำหรับปัญหาทางบัญชีของ ธปท.นั้นเกิดขึ้นเพราะมีภาระดอกเบี้ยจ่ายมากกว่าดอกเบี้ยรับ เนื่องจากต้องเข้าไปดูแลอัตราแลกเปลี่ยนและมีรายได้ดอกเบี้ยรับจากการนำเงินทุนสำรองระหว่างประเทศไปลงทุนในต่างประเทศได้ผลตอบแทนต่ำ จนมีทุนติดลบอยู่ประมาณ 3.23 แสนล้านบาท และมีขาดทุนสะสมอีกประมาณ 3.33 แสนล้านบาท จึงเชื่อว่าหากรัฐบาลมีการลงทุนด้านระบบน้ำใน 3.5 แสนล้านบาท และลงทุนในด้านการปรับปรุงโครงสร้างพื้นฐาน 2.2 ล้านล้านบาทจริง ภาระต้นทุนในปัจจุบันที่ ธปท.แบกไว้จำนวนมากจะลดลงได้จำนวนมาก